Transnet moet sê oor R249 miljoen se petrol-diefstal, sê DADie DA sal die parlementêre portefeuljekomitee oor openbare ondernemings skriftelik nader om seker te maak dat Transnet aanspreeklik gehou word vir “astronomiese verliese” weens brandstof-diefstal. Pravin Gordhan, minister van openbare ondernemings, het in antwoord op ŉ parlementêre vraag onthul dat 143 voorvalle van brandstof-diefstal in die 2019/2020- finansiële jaar ter waarde van R147 miljoen plaasgevind het en ŉ verdere 134 voorvalle in 2020/2021 wat tot ŉ verlies van R102 miljoen gelei het. “Dit is uiters kommerwekkend dat daar slegs een skuldigbevinding was vir die 188 sake wat by die SAPD aanhangig gemaak is, waarvan 146 persone aangekla is,” het Michele Clarke, die DA se skaduminister van openbare ondernemings, in ŉ verklaring gesê. “Alhoewel die minister aangedui het dat Transnet verskeie sekuriteitsmaatreëls ingestel het, insluitend taktiese en lug-waarneming, is behoorlike oorsig wat betref die doeltreffende bestuur van dié sekuriteitsmaatreëls en samewerking met die direktoraat vir prioriteitsmisdaadondersoeke (die Valke), nasionale misdaadintelligensie en die nasionale vervolgingsgesag (NVG) nodig.”